text: Udvist efter tyveri i Bilka med "russer-pose"
  28 april 2017 kl. 20.59
  En 29-årig polsk kvinde blev fredag eftermiddag taget i butikstyveri i Bilka i Vejle. Lørdag blev hun idømt en måneds fængsel og udvist af Danmark. 
  Den 29-årige polske kvinde blev taget i Bilka i Vejle med varer for helt nøjagtigt 7363 kroner.
  - Varerne lå i en såkaldt russerpose, som er en pose eller almindelig taske eller rygsæk, der er foret med alufolie, som sætter eventuelle alarmer på varerne ud af drift, oplyste vagtchef Flemming Lau, Sydøstjyllands Politi i weekenden.
  Specialanklager Pernille Moesborg oplyser, at kvinden, der ikke har bopæl i Danmark, erkendte tyveriet, da hun blev fremstillet i grundlovsforhøret.
  Hun indrømmede, at hun havde haft 17 printerpatroner i tasken, der var foret med brun tape og folie for at satte Bilkas alarmer ud af spil.
  Efter tilståelsen accepterede dommeren at afslutte sagen med en straksdom. Den lød på 30 dages fængsel og udvisning af Danmark med indrejseforbud i seks år.
  Kvinden blev i sidste uge taget for samme forseelse, oplyste vagtchefen.
  